CELEX: 32021D1111(01)
Language: lt
Date: 1635292800000
Title: Komisijos sprendimas 2021 m. spalio 27 d. kuriuo sudaroma ekspertų grupė „Neįgaliųjų platforma“ 2021/C 457 I/01

2021 11 11   
               
               
                  LT
               
               
                  Europos Sąjungos oficialusis leidinys
               
               
                  CI 457/1
               
            
         KOMISIJOS SPRENDIMAS
         2021 m. spalio 27 d.
         kuriuo sudaroma ekspertų grupė „Neįgaliųjų platforma“
         (2021/C 457 I/01)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:
         
                     (1)
                  
                  
                     pagal Sutarties dėl Europos Sąjungos veikimo 10 straipsnį, nustatydama ir įgyvendindama savo politikos kryptis ir veiksmus, Sąjunga siekia kovoti su diskriminacija, įskaitant diskriminaciją dėl negalios. 19 straipsnyje nustatyta, kad Taryba, spręsdama pagal specialią teisėkūros procedūrą ir Europos Parlamentui pritarus, gali vieningai imtis atitinkamų veiksmų, siekdama kovoti su diskriminacija dėl lyties, rasinės arba etninės kilmės, religijos ar tikėjimo, negalios, amžiaus arba seksualinės orientacijos;
                  
               
                     (2)
                  
                  
                     2011 m. sausio 23 d. Sąjungoje įsigaliojo Jungtinių Tautų neįgaliųjų teisių konvencija (toliau – Konvencija) (1) ir ji yra privaloma Sąjungos institucijoms ir jos valstybėms narėms pagal jų atitinkamas kompetencijas;
                  
               
                     (3)
                  
                  
                     Pagal Komisijos komunikatą „Lygybės sąjunga. 2021–2030 m. neįgaliųjų teisių strategija“ (toliau – Neįgaliųjų teisių strategija) (2) Komisija turi įsteigti patariamąjį organą, kad galėtų pasinaudoti specialistų ekspertinėmis žiniomis. Jis bus vadinamas Neįgaliųjų platforma;
                  
               
                     (4)
                  
                  
                     todėl, laikantis Komisijos sprendimo C(2016) 3301 (3) (horizontaliosios taisyklės), būtina sudaryti negalios srities ekspertų grupę ir apibrėžti jos užduotis bei struktūrą;
                  
               
                     (5)
                  
                  
                     Neįgaliųjų platforma turėtų sudaryti geresnes sąlygas Komisijai ir valstybėms narėms bendradarbiauti įgyvendinant Neįgaliųjų teisių strategiją ir Konvenciją, kartu visapusiškai atsižvelgiant į jų atitinkamą kompetenciją. Tai turėtų būti forumas, kuriame būtų aptariami atitinkami politikos pokyčiai negalios srityje, keičiamasi gerąja patirtimi ir atspindima negalios formų įvairovė;
                  
               
                     (6)
                  
                  
                     Neįgaliųjų platformą turėtų sudaryti nacionalinių administracijų įsteigtų ryšių punktų aukšto lygio atstovai, atsakingi už Konvencijos įgyvendinimo klausimus. Neįgaliųjų platformos veikloje taip pat turėtų dalyvauti ES lygmens pilietinės visuomenės organizacijų, atstovaujančių neįgaliesiems, kitų atitinkamų pilietinės visuomenės organizacijų ir neįgaliesiems skirtų paslaugų teikėjų ekspertai;
                  
               
                     (7)
                  
                  
                     turėtų būti nustatytos Neįgaliųjų platformos nariams taikomos informacijos atskleidimo taisyklės;
                  
               
                     (8)
                  
                  
                     asmens duomenys turėtų būti tvarkomi pagal Europos Parlamento ir Tarybos reglamentą (ES) 2018/1725 (4),
                  
               NUSPRENDĖ:
         
            1 straipsnis
            Dalykas
            Įsteigiama neįgaliųjų ekspertų grupė, vadinama „Neįgaliųjų platforma“ (toliau – Platforma).
         
         
            2 straipsnis
            Užduotys (5)
            
            Platformos užduotys:
            
                        (a)
                     
                     
                        remti Neįgaliųjų teisių strategijos, taip pat nacionalinių strategijų, planų arba politikos įgyvendinimą;
                     
                  
                        (b)
                     
                     
                        palengvinti Komisijos ir valstybių narių bendradarbiavimą Konvencijos įgyvendinimo srityje;
                     
                  
                        (c)
                     
                     
                        padėti Komisijai rengti politines iniciatyvas arba pasiūlymus dėl teisėkūros procedūra priimamų aktų negalios srityje;
                     
                  
                        (d)
                     
                     
                        užmegzti Komisijos ir valstybių narių bei suinteresuotųjų subjektų bendradarbiavimą klausimais, susijusiais su Sąjungos teisės aktų, programų ir politikos įgyvendinimu negalios srityje, ir jį koordinuoti;
                     
                  
                        (e)
                     
                     
                        skatinti keistis patirtimi ir gerąja praktika negalios srityje.
                     
                  
         
            3 straipsnis
            Konsultacijos
            Komisija gali konsultuotis su Platforma bet kokiu klausimu, susijusiu su Sąjungos politikos ir teisės aktų, kuriais įgyvendinama Neįgaliųjų teisių strategija ir Konvencija, plėtojimu.
         
         
            4 straipsnis
            Nariai
            
               1.   Nariai yra valstybių narių institucijos, paskirtos pagrindiniais už Konvencijos įgyvendinimą atsakingais ryšių punktais, taip pat ES lygmens pilietinės visuomenės organizacijos, atstovaujančios neįgaliesiems, kitos atitinkamos pilietinės visuomenės organizacijos, taip pat neįgaliesiems skirtų paslaugų teikėjai.
            
            
               2.   Nariai skiria savo atstovus (po vieną aukšto lygio atstovą ir po vieną pakaitinį atstovą) ir atsako už tai, kad jų atstovai teiktų aukšto lygio ekspertines žinias.
            
            
               3.   Organizacijos, kurios yra Platformos narės, nebegalinčios veiksmingai dalyvauti Platformai svarstant klausimus arba, Komisijos Užimtumo, socialinių reikalų ir įtraukties generalinio direktorato (toliau – EMPL GD) nuomone, nesilaikančios Sutarties dėl Europos Sąjungos veikimo 339 straipsnyje nustatytų reikalavimų, arba kurios atsistatydino, nebekviečiamos dalyvauti Platformos posėdžiuose ir likusiam kadencijos laikui gali būti pakeistos kitais nariais.
            
         
         
            5 straipsnis
            Platformos narių atrankos procesas
            
               1.   Valstybių narių institucijos skiriamos tiesioginiu kvietimu.
            
            
               2.   4 straipsnio 1 dalyje nurodytos organizacijos Platformos narėmis atrenkamos Komisijos ekspertų grupių ir panašių subjektų registre (toliau – Ekspertų grupių registras) paskelbus viešą kvietimą teikti paraiškas. Be to, kvietimas teikti paraiškas gali būti skelbiamas kitomis priemonėmis, įskaitant specialias interneto svetaines (6). Kvietime teikti paraiškas aiškiai nurodomi atrankos kriterijai, tarp jų – reikiamos ekspertinės žinios, su vykdytina veikla susiję atstovautini interesai ir kadencijos trukmė. Trumpiausias paraiškų teikimo terminas – keturios savaitės.
            
            
               3.   Organizacijas Platformos narėmis, rinkdamasis iš 2 ir 3 straipsniuose nurodytų sričių specialistų, pateikusių paraiškas pagal kvietimą, skiria EMPL GD generalinis direktorius. Jos eina pareigas tol, kol į jų vietą paskiriami kiti nariai, arba iki savo kadencijos pabaigos. Jų kadencija gali būti pratęsta.
            
            
               4.   Kad galėtų būti paskirtos narėmis, organizacijos turi užsiregistruoti Skaidrumo registre.
            
         
         
            6 straipsnis
            Pirmininkas
            Platformai pirmininkauja EMPL GD atstovas.
         
         
            7 straipsnis
            Veikla
            
               1.   Platforma vykdo veiklą EMPL GD nurodymu, laikydamasi horizontaliųjų taisyklių (7).
            
            
               2.   Platformos posėdžiai paprastai rengiami Komisijos patalpose arba internetu.
            
            
               3.   EMPL GD teikia sekretoriato paslaugas. Grupės ir jos pogrupių posėdžiuose dalyvauti gali būti pakviesti kitų Komisijos padalinių pareigūnai, suinteresuoti Platformos ir jos pogrupių veikla.
            
            
               4.   EMPL GD pritarus Platforma gali paprasta narių balsų dauguma nuspręsti surengti viešus svarstymus.
            
            
               5.   Diskusijų dėl kiekvieno darbotvarkės punkto ir Platformos pareikštų nuomonių protokolai turi būti prasmingi ir išsamūs. Protokolo projektą rengia sekretoriatas, už jį atsakingas pirmininkas.
            
            
               6.   Nuomones, rekomendacijas ar ataskaitas Platforma priima bendru sutarimu. Balsuojant sprendimai priimami paprasta Platformos narių balsų dauguma. Nariai, kurie balsavo prieš arba susilaikė, turi teisę prie nuomonių, rekomendacijų ar ataskaitų pridėti dokumentą, kuriame apibendrinami jų pozicijos motyvai.
            
         
         
            8 straipsnis
            Pogrupiai
            
               1.   EMPL GD gali steigti pogrupius konkretiems klausimams nagrinėti pagal jo apibrėžtus įgaliojimus. Pogrupiai vykdo veiklą vadovaudamiesi horizontaliosiomis taisyklėmis ir atsiskaito Platformai. Įvykdę pavestas užduotis, jie panaikinami.
            
            
               2.   Pogrupių nariai, kurie nėra Platformos nariai, atrenkami paskelbus viešą kvietimą teikti paraiškas, laikantis 5 straipsnio ir horizontaliųjų taisyklių (8).
            
         
         
            9 straipsnis
            Kviestiniai ekspertai
            EMPL GD gali kviesti konkrečių su darbotvarkės punktais susijusių sričių ekspertus ad hoc dalyvauti Platformos ar pogrupių veikloje.
         
         
            10 straipsnis
            Stebėtojai
            
               1.   Individualiai veikiantiems asmenims, pilietinės visuomenės organizacijoms ir viešiesiems subjektams, kurie nėra valstybių narių valdžios institucijos, įskaitant šalių kandidačių ir Islandijos, Lichtenšteino bei Norvegijos atstovus, laikantis horizontaliųjų taisyklių gali būti suteiktas stebėtojo statusas tiesioginiu kvietimu.
            
            
               2.   Stebėtojomis paskirtos organizacijos ir viešosios įstaigos skiria savo atstovus.
            
            
               3.   Pirmininkas gali leisti stebėtojams ir jų atstovams dalyvauti Platformos diskusijose ir teikti ekspertines žinias. Tačiau jiems nesuteikiama balsavimo teisė ir jie nedalyvauja formuluojant Platformos arba jos pogrupių rekomendacijas ar patarimus.
            
         
         
            11 straipsnis
            Darbo tvarkos taisyklės
            Atsižvelgdama į EMPL GD pasiūlymą ir gavusi jo sutikimą, Platforma, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių, paprasta narių balsų dauguma priima darbo tvarkos taisykles (9).
         
         
            12 straipsnis
            Profesinė paslaptis ir įslaptintos informacijos tvarkymas
            Platformos nariai ir jų atstovai, taip pat kviestiniai ekspertai ir stebėtojai turi laikytis įpareigojimo saugoti profesines paslaptis, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (10) ir 2015/444 (11) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų tinkamų priemonių.
         
         
            13 straipsnis
            Skaidrumas (12)
            
            
               1.   Platforma ir jos pogrupiai užregistruojami Ekspertų grupių registre.
            
            
               2.   Ekspertų grupių registre skelbiami šie duomenys apie Platformos ir jos pogrupių sudėtį:
               
                           —
                        
                        
                           valstybių narių valdžios institucijų pavadinimai;
                        
                     
                           —
                        
                        
                           narių organizacijų pavadinimai;
                        
                     
                           —
                        
                        
                           stebėtojų pavadinimai, įskaitant trečiųjų šalių valdžios institucijų pavadinimus.
                        
                     
            
               3.   Visi susiję dokumentai (posėdžių darbotvarkės, protokolai, dalyvių pareiškimai ir kt.) skelbiami Ekspertų grupių registre arba šiame registre pateikiant nuorodą į specialią interneto svetainę, kurioje galima rasti tą informaciją. Prieiga prie specialių interneto svetainių suteikiama netaikant reikalavimo registruotis ar kokių kitų apribojimų. Visų pirma, darbotvarkė ir kiti susiję informaciniai dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys numatomos tik tais atvejais, jeigu paviešinus dokumentą būtų pakenkta viešajam arba privačiajam interesui, kaip apibrėžta Reglamento (EB) Nr. 1049/2001 (13) 4 straipsnyje.
            
         
         
            14 straipsnis
            Su posėdžiais susijusios išlaidos
            
               1.   Platformos ir jos pogrupių veikloje dalyvaujantiems asmenims už jų teikiamas paslaugas neatlyginama.
            
            
               2.   Komisija atlygina Platformos ir jos pogrupių veikloje dalyvaujančių asmenų patirtas kelionės ir gyvenimo išlaidas. Išlaidos atlyginamos vadovaujantis galiojančiomis Komisijos nuostatomis ir neviršijant pagal metinę išteklių paskirstymo procedūrą Komisijos padaliniams skirtų asignavimų.
            
         
         
            15 straipsnis
            Taikymas
            Šis sprendimas taikomas iki 2030 m. gruodžio 31 d.
         
         
            Priimta Briuselyje 2021 m. spalio 27 d.
            
               
                  Komisijos vardu
               
               Helena DALLI
               
                  Komisijos narė
               
            
         
         
            (1)  OL L 23, 2010 1 27, p. 35.
         
            (2)  COM(2021) 101 final.
         
            (3)  2016 m. gegužės 30 d. Komisijos sprendimas C(2016) 3301, kuriuo nustatomos Komisijos ekspertų grupių kūrimo ir veiklos horizontaliosios taisyklės.
         
            (4)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (5)  Prireikus šis sąrašas gali būti tikslinamas laikantis horizontaliųjų taisyklių.
         
            (6)  https://ec.europa.eu/social/main.jsp?catId=1137&langId=lt
         
            (7)  Žr. horizontaliųjų taisyklių 13 straipsnio 1 dalį.
         
            (8)  Žr. horizontaliųjų taisyklių 10 straipsnį ir 14 straipsnio 2 dalį.
         
            (9)  Žr. horizontaliųjų taisyklių 17 straipsnį.
         
            (10)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
         
            (11)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
         
            (12)  Asmenys, nepageidaujantys, kad jų vardai ir pavardės būtų atskleisti, atsakingam generaliniam direktoratui gali pateikti prašymą leisti taikyti nukrypti nuo šios taisyklės leidžiančią nuostatą. Nukrypti leidžianti nuostata taikoma, kai tai pateisinama remiantis privalomais ir teisėtais pagrindais, susijusiais su konkrečia asmens padėtimi, visų pirma tais atvejais, jei paskelbus eksperto vardą ir pavardę kiltų pavojus jo saugumui ar neliečiamumui.
         
            (13)  Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinėms konsultacijoms, patikrinimams, tyrimams, auditams ir institucijų sprendimų priėmimo procesui.